Taurina

Taurina edo azido 2-aminoetanosulfonikoa, konposatu organikoa da, NH2CH2CH2SO3H formula duena, azido amino sulfonikoen klasekoa. Solido kristalino garden edo zurixka da.

Taurina produktu naturala da animalia-ehunetan oso zabalduta dagoena. Behazunaren osagai nagusia da eta heste lodian aurkitzen da. Taurina izena du isolatu zelako lehen aldiz 1827a idien behazunetik eta latinezko taurus (zezen) hitzetik eratorri zuten aurkitzaileek, Friedrich Tiedemann-ek eta Leopold Gmelin-ek.

Taurina funtzio desberdinak dituzten giza organoetan ugaria den arren, ez da funtsezko giza nutriente dietetikoa eta ez dago gomendatutako ingestio-maila duten nutrienteen artean. Taurina modu naturalean sintetizatzen da giza gibelean, metioninatik eta zisteinatik abiatuta. Halaber, dietaren bidez har daiteke haragia eta arraina janda.

 Sintesia 
Taurina giza gorputzean berez sintetizatzen bada ere, osagai dietetiko gisa erabiltzen denez sintetikoki ere produzitzen da.

Bi bide nagusi daude Taurina sintetizatzeko. Lehen metodoan etilen oxidoa eta sodio bisulfitoa errakzionarazten dira. Segidan, amoniako likidoa eta azido sulfurikoa eransten dira, taurina sintetizatzen delarik. Emaitza koloregabetu, purutu, kristalizatu, zentrifugatu, lehortu eta bahetu egiten da produktu komertziala prestatzeko.

Bigarren metodoan etilen imina eta azido sulfurosoa erreakzionarazten dira. Etekin handiko prozesua da.

 Biosintesia 
Taurina zisteinatik eratortzen da berez. Ugaztunengan taurinaren sintesia gibelean gertatzen da, azido zisteinasulfinikoaren bidez. Bide horretan, zisteina oxidatu egiten da lehenik bere azido sulfinikora, zisteina dioxigenasa entzimak katalizatuta. Azido zisteinasulfinikoa, berriz, sulfinoalanina dekarboxilasak deskarboxilatzen du, hipotaurina sortzeko. Hipotaurina entzimatikoki oxidatzen da hipotaurina deshidrogenasaren bidez taurina sortuaz.

 Erabilera 
Taurina batez ere osagai dietetikoen formulazioak egiteko usatzen da. Halaber, erabili izan da fibrosi kistikoa eta hipertentsioa tratatzeko.

 Erreferentziak